钦定古今图书集成/历象汇编/庶征典/第134卷 > 《中书门下贺醴泉表》常衮
## 钦定古今图书集成/历象汇编/庶征典/第134卷 > 《中书门下贺醴泉表》常衮

臣等伏以西京栎阳县有泉水，于平地涌出洁诚，饮
者痼疾咸痊，稽之图牒，是曰“醴泉。”臣闻和气上感，湛
恩下浃，则有休征，以彰至化。近在两金之地，特启英
泉之瑞，无源独涌，平地滂流，当神明之积高，表阴阳
之不测。其气香洁，其味甘醇，抱华清而荡邪，资灵化
以除秽。积年之疾，一饮皆愈。挈瓶而至，重迹相望，日
“以万计，酌而不竭，斋庄之诚益励，神达之效愈彰。伏
惟陛下洪父母之深仁，纳黎元于寿域，感此灵液，助
其生成，疾苦假除，天昏不作，勿药有喜，爱人斯甚，可
以见天地之心，可以明帝王之德。昔唐尧至圣，光武
中兴，沛然发祥，千岁一睹，启我昌运，居然合符，鸿休
无疆，天下庆幸。”臣等谬司近密，喜倍常情。无任欣庆
之至。